
Месяца мая в 5-й день

Преподобномученика Ефрема Новаго, Неамакрийскаго
На малей вечерни 

На Господи, воззвах: поставим стихов 4 и поем стихиры, глас 2.

Подобен: Егда от Древа:

Приидите, Аттики все множество,/ к горе Непорочных
 с теплою верою притецем,/ память всесвященную богоноснаго Ефрема единогласно славяще./ Той бо, зде пожив добродетельно,/ мученическия подвиги пройде/ и сугубых венцев по достоянию/ от Спаса сподобися.
Егда отверглся еси себе,/ рачением святым от юности уязвився,/ тогда крест твой восприял еси, преподобне,/ и Спасу последовал еси преусердным сердцем,/ труды постническими ум очистив./ Сего ради агарян неистовство терпеливодушно претерпел еси, Ефреме,/ и мученическим венцем украсился еси. 
Показался еси, яко звезда новосветлая,/ явився изволением Божиим/ в обретении, отче, святых твоих мощей./ И во Святем Духе,/ Ефреме блаженне,/ чудес сияньми нас озаряеши,/ недуги целиши многоразличныя/ и скоро предваряеши всех,/ верно поющих тя.

Гора Амомская, преподобне,/ постническими твоими поты напоися воистину/ и потоки кровей твоих освятися,/ в ней бо прошел еси твердо подвиги/ и врагов всю силу разрушил еси./ Сего ради святую твою обитель,/ всегда тобою хвалящуюся,/ сохрани, Ефреме,/ от всякия скорби.
Слава, глас тойже:

Постническими труды укрепленный/ и ревностию о славе Божией исполненный,/ кровь твою усердно излиял еси,/ Ефреме богопрославленне./ На камени бо веры утвердився,/ посреде ухищрений вражиих непоколебимь пребыл еси/ и, многоразлично мучимь,/ течение подвига законно скончал еси./ Темже,  преподобномучениче блаженне,/ приими от нас пение/ и исполни, яже ко спасению, прошения. 

И ныне, Богородичен.
На стиховне стихиры, глас 2. 
Подобен: Доме Евфрафов:

Новый в постницех и мученицех/ явился еси, Ефреме,/ преподобномучениче Христов,/ темже действуеши чудеса/ верою чтущим тя.

Стих: Честна пред Господем/ смерть преподобных Его.

Претерпел еси крепце/ агарян ухищрения,/ Ефреме преподобномучениче,/ и потоки кровными/ ризы твоя обагрил еси.

Стих: Дивен Бог во святых Своих,/ Бог Израилев.

Безвестно прежде скончався,/ ныне нам познался еси,/ Ефреме богоблаженне,/ и мощи твоя честныя,/ яко богатство, нам даровал еси.

Слава, глас и подобен тойже:

Едине Вседетелю, Боже наш,/ Троице Приснопокланяемая,/ Отче и Сыне и Душе Святый,/ Ефрема молитвами/ помилуй рабы Твоя. 
И ныне, Богородичен:

Горнии Тя лицы,/ Богородице Дево,/ поют с дольними,/ славяще непрестанно/ Рождество Твое Пречистое.
По Ныне отпущаеши: Трисвятое и тропарь зри на велицей вечерни.

На велицей вечерни
Блажен муж: 1-й антифон. На Господи, воззвах: стихиры, глас 1.
Подобен: Всехвальнии мученицы:
Отче Ефреме,/ издетска стопам Христовым/ в подвизе последовал еси,/ житие равноангельное/ в горе Амомстей проходя, преподобне,/ в нейже дерзость агарянскую/ твердо претерпел еси/ и мучеником равностоятелен явился еси,/ пострадав даже до крове.

Отче Ефреме,/ многовидно уязвлен быв телом,/ непреклонен, яко столп,/ предстал еси в мучениих/ и, подвизався, яко безплотный,/ в руце Господни душу предал еси./ Темже почитаем тя,/ яко Христова преподобномученика,/ прославльшагося в безмерных чудесех.

Отче Ефреме,/ прежде незнаемь, явился еси/ и, радости нас исполнив,/ раку святых мощей твоих,/ нас освящающих,/ яко божественное сокровище дал еси,/ от нихже происходит/ исцелений благодать изобильная/ совершающим всечестную память твою.
Отче Ефреме,/ яко Христов служитель тепльший,/ славы многия сподобился еси./ Темже, призываемь,/ всюду предваряеши/ и, яве и во сне являяся,/ всем помощь скоро подаеши/ и даруеши нам/ благодать спасительную.

Отче Ефреме,/ дерзость мучителей низложив,/ благоволением Божиим/ на лета многа прежде сокровен,/ ныне нам явился еси,/ славу жизни вечныя/ и блистание благодати Духа показуя,/ ихже яве сподобятся/ Господеви непорочно поработавшии.

Отче Ефреме,/ многоразличными чудесы и видении/ во обители твоей являяся,/ зрящия тя веселиши/ и изумляеши славою твоею./ Темже, ко святым мощем твоим/ верно притекающих,/ избави всякаго обстояния,/ недугов угашая зной.  
Слава, глас 6:
Ангельское жительство восприим от юности, мудре,/ в горе Непорочных вселился еси/ и, постнически подвизаяся,/ чист и непорочен во оправданиих Господних явился еси,/ очистив себе от всякаго вещественнаго пристрастия./ Руками же скверных убиен быв,/ страдальчески житие скончал еси/ и, яко жертва благоприятная/ и всеплодие божественное,/ Троице Святей принеслся еси./ Но, яко во страдальцех преподобен/ и в преподобных мученик сый,/ сугубых венцев сподобился еси/ и чудес благодать от Господа восприял еси,/ преподобномучениче Ефреме./ Темже совершающим память твою/ испроси очищение грехов и велию милость. 
И ныне, Богородичен: Кто Тебе не ублажит, Пресвятая Дево:
Вход. Прокимен дне и чтения.
Пророчества Исаиина чтение (глава 43):
Тако глаголет Господь: вси языцы собрашася вкупе, и соберутся князи от них. Кто возвестит сия в них; или яже от начала, кто слышана сотворит вам; да приведут свидетели своя и оправдятся, и да услышат и да рекут истину. Будите ми свидетелие, и Аз Свидетель, глаголет Господь Бог, и Отрок, Егоже избрах, да познаете и веруете Ми и разумеете, яко Аз есмь: прежде Мене не бысть ин бог, и по Мне не будет. Аз есмь Бог, и несть разве Мене спасаяй. Аз возвестих и спасох, уничижих, и не бе в вас чуждий. Вы Мне свидетелие, и Аз Господь Бог, и еще от начала Аз есмь, и несть от рук Моих избавляяй. Сотворю, и кто отвратит то; Сице глаголет Господь Бог, избавляяй вас, Святый Израилев.

Премудрости Соломоновы чтение (глава 3):
Праведных души в руце Божией, и не прикоснется их мука. Непщевани быша во очесех безумных умрети, и вменися озлобление исход их, и еже от нас шествие сокрушение: они же суть в мире. Ибо пред лицем человеческим аще и муку приимут, упование их безсмертия исполнено: и вмале наказани бывше, великими благодетельствовани будут, яко Бог искуси их и обрете их достойны Себе. Яко злато в горниле искуси их, и яко всеплодие жертвенное прият я. И во время посещения их возсияют, и яко искры по стеблию потекут. Судят языком и обладают людьми, и воцарится Господь в них во веки. Надеющиися Нань разумеют истину, и вернии в любви пребудут Ему: яко благодать и милость в преподобных Его и посещение во избранных Его.

Премудрости Соломоновы чтение (главы 5 и 6):
Праведницы во веки живут, и в Господе мзда их, и попечение их у Вышняго. Сего ради приимут царствие благолепия и венец доброты от руки Господни, зане десницею покрыет я и мышцею защитит их. Приимет всеоружие рвение свое и вооружит тварь в месть врагом. Облечется в броня правды и возложит шлем суд нелицемерен. Приимет щит непобедимый преподобие: поострит же напрасный гнев во оружие: споборет же с ним мир на безумныя. Пойдут праволучныя стрелы молниины, и яко от благокругла лука облаков на намерение полетят. И от каменометныя ярости исполнь падут грады. Вознегодует на них вода морская, реки же потопят я нагло. Сопротив станет им Дух силы, и яко вихор развеет их: и опустошит всю землю беззаконие, и злодейство превратит престолы сильных. Слышите убо, царие, и разумейте, навыкните, судии концев земли. Внушите, держащии множества и гордящиися о народех языков, яко дана есть от Господа держава вам, и сила от Вышняго.
На литии стихиры, глас 1:
Глаголы Давидовы на тебе исполнишася,/ яко неповинен рукама и чист сердцем явился еси,/ преподобномучениче Ефреме./ Ты бо, на горе Непорочных всякую добродетель исправив/ и безстрастия цветы мученическою кровию напоив,/ плод красный израстил еси./ И ныне светло тя почитающим/ чудес сладость источаеши,/ имиже горечь страстей изсушается,/ и ко спасению приводятся вопиющия:/ Господи, слава Тебе. 

Глас 2:
Добродетелей стезею усердно шествуя,/ Ефреме всеблаженне,/ плоти мудрование умертвил еси,/ душу же чистейшее жилище Всесвятыя Троицы соделал еси,/ света Божественнаго исполненное./ И князя тьмы, неистовно нападающа на тя,/ препобедил еси о укрепляющем тя Христе/ и, яко злато в горниле,/ многовидными муками искусився,/ вечныя жизни и славы мученическия сподобился еси,/ всем прося мира и велия милости. 
Глас 3:
Преподобием сияя/ и Богу непорочно священнодействуя,/ житие постническое и твердость во страдании/ в жертву чисту Христу принесл еси, блаженне./ Ты бо, лютыми агаряны терзаемь,/ смерти не убоялся еси,/ к жизни вечней устремляяся./ И, мученическою украсився светлостию,/ в чертог Вышния славы востекл еси,/ преподобномучениче Ефреме./ Темже совершающим память твою/ испроси у Бога прощение грехов и велию милость. 
Глас 4:
Преподобным и мучеником поревновав,/ дарований Духа Утешителя исполнился еси/ и, подвигов тех приобщився,/ равныя благодати сподобился еси,/ Ефреме всеблаженне,/ истинный Божий служителю./ Темже и в нуждах обретающимся,/ во сне и яве дивно являяся,/ многообразно чудодееши/ и спасительную помощь подаеши./ Моли, святе, и обители твоей неврежденней сохранитися/ и любовию тя чтущим/ подати грехов прощение.

Слава, глас 2:
Постническое житие твое Бог славы восприем,/ мученическаго благохваления тя сподоби,/ Ефреме, отче преподобне,/ ангельским бо жительством и добрым деланием/ к первому достоянию возводимый,/ неистовства агарян не убоялся еси/ и, яко агнец незлобивый волками лютыми, растерзаемь,/ Христови конечне соединился еси./ Темже, обрет любве исполнение,/ не престай молити о нас прославльшаго тя Господа. 

И ныне, Богородичен.
На стиховне стихиры, глас 5. 
Подобен: Радуйся:
Радуйся, преподобномучениче Ефреме,/ от юности бо  мирския лести возгнушався,/ всем сердцем Всевидца Бога возлюбил еси/ и, равноангельному житию поревновав,/ зельным воздержанием и теплою молитвою/ совершенства в добродетели достигл еси./ Темже и, от агарян беззаконных заклан быв немилостивно,/ мученическая страдания, яко безплотен, прешел еси./ И ныне моли чтущим тя даровати велию милость.

Стих: Честна пред Господем/ смерть преподобных Его.
Радуйся, преподобномучениче Ефреме,/ преподобным сопричастниче и мучеником украшение,/ доблести тех славный ревнителю,/ звездо многосветлая добродетелей постнических,/ ты бо, от горы Амомския/ благодатию чудес всем возблистая,/ омрачение страстей и скорбей нахождение разрешаеши/ и скорым предстательством недуги врачуеши./ И ныне моли чтущим тя даровати велию милость.

Стих: Дивен Бог во святых Своих,/ Бог Израилев.

Радуйся, преподобномучениче Ефреме,/ в Духе Святе нас возвеселивый,/ паче же обретением мощей твоих обрадовавый,/ имиже источается благодать обильно./ Сего ради, иже в недузех и страстех сущии,/ отвсюду ко ограде твоей притекают/ и, удобь исцеления приемлюще,/ яве проповедают, славне, твое теплое предстательство./ Темже доброт твоих насладившеся,/ Христа Бога воспевают,/ многими чудодеянии тя возвеличившаго. 

Слава, глас 8:
Светом благодати, отче, озаряемь,/ князей тьмы нахождения мужественне препобедил еси,/ иже нещадно тело твое раздираху./ Ты же, страдания тяжкая претерпевая,/ ко Христу взывал еси:/ приими дух мой, Спасе,/ Иже мене ради волею Пострадавый/ и Источивый ми живот вечный./ И ныне, Ефреме блаженне,/ непрестанно моли спастися тя ублажающим.

И ныне, Богородичен.
Тропарь, глас 1:
Яко солнце, возсиял еси в горе Амомстей,/ преподобномучениче Христов Ефреме,/ и, варварская нахождения претерпев,/ мученически к Богу отшел еси./ Сего ради благодать присно источаеши/ благочестно зовущим:/ слава Давшему ти крепость,/ слава Прославльшему тя,/ слава Действующему тобою всем исцеления.

На утрени
По 1-м стихословии седален, глас 1. 
Подобен: Гроб Твой, Спасе:
Новосветлая звезда Христовы Церкве,/ воистину явился еси, Ефреме чудотворче,/ лучами чудес твоих озаряя концы./ Темже днесь торжествуем, блаженне,/ твоего страдания праздник святый,/ Христа величающе. 
Слава и ныне, праздника.
По 2-м стихословии седален, глас 4. 
Подобен: Вознесыйся на Крест:
Нашедшии на святую обитель твою агаряне, якоже волцы дивии,/ тя, Христова агнца кротчайшаго/ растерзаша многообразными мучении./ Темже отшел еси к Небесному граду,/ отче святый Ефреме,/ и мученичества венец приял еси.

Слава,  и ныне, праздника.
По полиелеи седален, глас 4.
Подобен: Премудрость и Слово:
На гору Амомскую восшед,/ жития светлостию в горы вечныя ум твой возвел еси/ и мученичества течение мужески прошел еси,/ заколение быв агарянскаго неистовства./ Сего ради сугубую честь от Бога приял еси/ и точиши исцеления, отче Ефреме,/ притекающим усердно ко святым мощем твоим./ Сия бо в честней обители твоей,/ яко сокровище божественное, явил еси, блаженне,/ освящая всех с верою приходящих.

Слава,  и ныне, праздника.

Степенна 1-й антифон 4-го гласа. Прокимен, глас 4: Честна пред Господем/ смерть преподобных Его. Стих: Что воздам Господеви о всех, яже воздаде ми. Всякое дыхание: Евангелие от Матфеа, зачало 43.

По 50-м псалме стихира, глас 6:

Винограда животнаго розга сый,/ Ефреме преславне,/ мученичества грозд зрелый Церкви возрастил еси,/ добре подвизався,/ и ныне таинственный нектар благодати/ теплым твоим заступлением нам источаеши/ и молишися о душах наших. 

Канон святаго, глас 1, егоже краегранесие: Даждь, отче, божественную ми благодать. Герасимово.
Песнь 1

Ирмос: Твоя победительная десница/ боголепно в крепости прославися:/ та бо, Безсмертне,/ яко всемогущая противныя сотре,/ израильтяном путь глубины новосоделавшая.
Славою божественною украшен/ и света неизреченнаго исполнен, Ефреме богоносе,/ слово ми подаждь и просвещение ми даруй молитвами твоими,/ яко да воспою страдания твоя.

Ум твой повеленьми Господними издетска к жизни лучшей направил еси/ и монах богоносный и непорочный/ в  горе Непорочных соделался еси.

Силу от Бога приим и благочестия являя крепость,/ агарянская лютая мучения мужественне претерпел еси, Ефреме богоносе,/ егда простроша на древе тело твое.

Богородичен: Вся чистая и избранная,/ девства блистающая благодатьми, явилася еси, Всенепорочная,/ и Бога родила еси воплощаема/ всем земнородным во спасение.

Песнь 3
Ирмос: Едине ведый человеческаго существа немощь/ и милостивно в не воображся,/ препояши мя с высоты силою,/ еже вопити Тебе, Святый,/ одушевленный храме неизреченныя славы Твоея, Человеколюбче.

Возвысив ум твой к Богу,/ плоти мудрование благодатию Святаго Духа умертвил еси/ и, болезньми постническими предподвизая себе к страданию,/ безстрастия сосуд явился еси, Ефреме всеблаженне.

Егда видел еси полки агарянския,/ яко звери лютии, на божественную ограду твою нападшия,/ стал еси неуклонно и небоязненно противу кознем их/ и муки велия, богоносе, претерпел еси.

Долговременная мучения претерпевая, яко безплотен,/ велиара льстиваго всякую силу твердым противлением твоим, отче Ефреме, победил еси/ и мучеников венец от Бога приял еси, блаженне.

Богородичен: Яко честнейший Храм и девства всесвятое Селение, Чистая,/ святых Святейшее Слово плотски нам родила еси./ Темже тепле вопию Ти:/ очисти, Дево, сердце мое от всякия скверны.

Седален, глас 4.
Подобен: Скоро предвари:
Ангельски пожив в воздержании мнозем/ кровей теченьми святыя ризы твоя обагрил еси, преподобне./ Темже, во обоих подвизех светло блистая,/ подаждь нам свыше теплыми твоими молитвами во всем помощь,/ Ефреме скоропослушне.

Слава, и ныне, Богородичен: 

Неизреченно рождшая Творца всяческих/ тления измени нечистых страстей,/ всегда мя оскверняющих./ Виждь слезы души моея, Богородице,/ и очисти ум мой от помышлений безместных/ и даждь сердцу моему умиление, молюся.

Песнь 4
Ирмос: Гору Тя, благодатию Божиею приосененную,/ прозорливыма Аввакум усмотрив очима,/ из Тебе изыти Израилеву провозглашаше Святому/ во спасение наше и обновление.
Простерше варвары тело твое, преподобне,/ ураниша е нестерпимыми муками,/ ты же ко Господу горе очима сердечныма взирая,/ доблественне вся претерпел еси.

Любве ради ко Христу биемый и сокрушаемый нечестивыми агарянами/ радовался еси, святе,/ и вся острия губителя крепостию твоею стерл еси,/ преподобномучениче Ефреме, священнейший.

Прежде неведомь, явился еси, отче, игумении Макарии,/ яже, услышавши речения святых устен твоих,/ имя твое и житие, преподобномучениче Ефреме, в мире сущим возвестила есть.

Богородичен: Престол явилася еси Бога Вышняго,/ Тайны непостижимыя Вместилище,/ содержащи на руках Источника жизни./ Сего ради молимся Тебе, Благая Одигитрие:/ изведи ны из пропасти погибели/ и буди нам спасительное Пристанище.

Песнь 5
Ирмос: Просветивый сиянием/ пришествия Твоего, Христе,/ и осветивый Крестом Твоим мира концы,/ сердца просвети светом Твоего Богоразумия/ православно поющих Тя. 
По чуднем обретении мощей твоих, Ефреме преподобномучениче,/ действом неизреченным имя твое честное и подвиг крепкий/ неведущим тя людем открыл еси.

Рака святых мощей твоих, богоносе,/ благодать Духа Пресвятаго источает/ и изливает исцелений божественныя струи,/ отгоняющи страсти лютыя и всякая искушения. 

Всем, призывающим имя твое, святе Ефреме,/ многообразне являешися и подаеши благодать./ Темже Аттическая страна, чудес твоих исполнившися,/ величает Господа.

Богородичен: Жизнодавца Бога плотию рождшая, Пречистая Владычице,/ оживи мя, умерщвлена лестию лютаго ратоборца,/ и к жизни лучшей возведи мя.

Песнь 6
Ирмос: Обыде нас последняя бездна,/ несть избавляяй,/ вменихомся, яко овцы заколения,/ спаси люди Твоя, Боже наш,/ Ты бо крепость немощствующих и исправление.
Мучеников твердость явив,/ мученическия светлости показался еси причастник, богоносе отче Ефреме,/ противу ярости зверонравных агарян неустрашимо ополчився.

Новый в преподобных и мученицех, Ефрем всеславный,/ Божественным Духом вся верныя к веселию таинственному созывает./ Егоже честное страдание песньми восхвалим.

Крепостию богоданною, яко мученик божественный, облачився,/ разслабленныя воздвизаеши, Ефреме премудре,/ и одержимым прочими недуги избавление подаеши. 

Богородичен: В печалех и напастех и искушениих сущим/ радость непостижимым Рождеством Твоим источила еси, Богородице Приснодево./ Темже и мене вечныя радости сподоби.

Кондак, глас 3.
 Подобен: Дева днесь: 
На горе Амомстей добре подвизался еси, богомудре,/ и тамо мученическое течение скончал еси./ Темже, преподобномучениче Ефреме,/ Жизнодавец сугубыми венцы достойно тя увенча,/ прилежно молящася о душах наших.

Икос:
От юности Христу последовав, отче,/ мирскаго мятежа и плотския сласти всеконечне отверглся еси/ и, божественною любовию распалаемь,/ в горе Амомстей ангельски пожил еси,/ постническими же труды душу и тело очистив,/ божественныя благодати жилище явился еси./ Таже и, скверноубийственными руками находящих иноплеменник ят быв,/ мученическую крепость показал еси/ и, многообразным мукам и терзанием противостав,/ нуждно за Христа умерщвлен был еси./ Темже, преподобномучениче Ефреме,/ Жизнодавец сугубыми венцы тя увенча,/ прилежно молящася о душах наших. 
Синаксарий. 

Месяца мая в 5-й день, память совершаем страданий святаго славнаго преподобномученика Ефрема новоявленнаго и чудотворца, иже в стране Аттичестей, на горе Амомон подвизася и в пятьнадесятом веце от Рождества Христова пострада.

Стихи:

Постничеству страдание, Ефреме, сочетав,
Достойно прославлен был еси от Господа.
В пятый день, Ефреме, руками убийственными
Мученическую обрет себе кончину.

Сей муж в четыренадесятое лето от рождества своего освятися Господеви, взем на рамо крест свой. И в горе Амомон именуемей, иже во Аттике, в сущей тамо обители, божественным желанием движимый, уединися и постническия подвиги соверши, крайним воздержанием и прочими Христа ради добродетельми очистив себе и явився боговиден.
Но завистию врага и доброненавистника диавола христоборцы агаряны, морем нашедшии, граблению и разорению и убиению вся бывшая в обители предаша. Таже, многим безумием одержимии, и блаженнаго Ефрема лютыми муками и ранами терзаша, дондеже той нуждною смертию душу святую свою в руце Божии предаде в лето Господне 1426, маия в пятый день, во вторник, о часе девятом.

Сия вся совершишася без вести и неявленна на много лет, сокровенна глубиною безмолвия и забвения. Обаче в лето тысяща девятьсот пятьдесятое (1950), божественным вразумлением подвизаемая, игумения обители, ейже имя Макария, раскопавши землю тамо во дворе (януария в 3-й день), обрете во мнозе изумлении и священном страсе мощи преподобнаго сего мужа, небесное благоухание и благовоние источающа. Недоумеющей же и молящейся ей, во еже уведати, коего святаго мужа мощи сия суть, явися ей чуден и святолепен инок, иже вся поведа: имя свое, варварское нашествие сопостат и мученическую свою кончину, еще же и увери ю, яко обретенныя сия мощи его суть. Посему и празднуем обретение честных мощей преподобномучника месяца януария в третий день.

Божественный сей преподобномученик, прославленный от Господа, множество чудес действует призывающим его и многия недуги исцеляет притекающим к священным его мощем, почивающим во святей обители его близ Неа Макри, и во сне и яве множицею являяся, подает помощь и содействует содержимым в нуждах данною ему от Господа благодатию. Того молитвами, Христе Боже, помилуй и спаси нас. Аминь.
Песнь 7
Ирмос: Тебе, умную, Богородице, пещь,/ разсмотряем, вернии,/ якоже бо отроки спасе три Превозносимый,/ мир обнови, во чреве Твоем всецел,/ хвальный отцев Бог и препрославлен. 
Постнический подвиг божественною любовию совершая, преподобне Ефреме,/ кровьми страдания себе омочил еси/ и, яко жертва непорочная, Создавшему всяческая принеслся еси,/ величая Того, яко хвальнаго отцев Бога и препрославленнаго.

Рака мощей твоих, отче Ефреме,/ силою божественною недуги исцеляющи и демоны прогоняющи,/ здравие изливает и благовоние Небесное источает/ всем, благочестно к тебе притекающим.
Аттичестии собори и афиняне благоговейнии/ во обитель твою честную с верою притекают,/ просяще богатныя благодати твоея, Ефреме, ангелов сопричастниче./ Юже подаждь и нам, преподобномучениче, услаждая души наша.

Богородичен: Яко неистощимый Источник щедрот божественных, Всенепорочная,/ воду жизни жаждущей души моей ныне источи/ и зной безмерных моих скорбей утоли,/ да пою, Богородице, славу Твою несказанную. 
Песнь 8
Ирмос: В пещи отроцы Израилевы,/ якоже в горниле,/ добротою благочестия чистее злата блещахуся, глаголюще:/ благословите, вся дела Господня, Господа,/ пойте и превозносите во вся веки.
Терпящу ти горькая досаждения от мучителей, отче Ефреме,/ божественным твоим смирением сломил еси врага гордыню превознесенную, взывая:/ благословите, вся дела Господня, Господа,/ пойте и превозносите во вся веки.

Воистину от Христа по достоянию прославлен был еси, отче,/ и по временех мнозех, яко сокровище, нам явился еси, Ефреме, научая взывати:/ благословите, вся дела Господня, Господа,/ пойте и превозносите во вся веки.

Крепость души твоея показуя,/ каплющею кровию твоею одержание и неистовство агарян потопил еси./ И, внегда умирати тебе,/ благодати Духа Святаго исполнився, молился еси, Ефреме:/ Владыко Христе, в руце Твои предаю дух мой. 
Богородичен: Неискусомужно родила еси Христа/ и по Рождестве, яко прежде Рождества, пребываеши, Приснодева Чистая./ Сего ради взываем Ти:/ радуйся, чистоты Сосуде всесвященный,/ едина Благодатная, во вся веки.

Песнь 9
Ирмос: Образ чистаго рождества Твоего/ огнепалимая купина показа неопальная;/ и ныне на нас напастей свирепеющую угасити, молимся, пещь,/ да Тя, Богородице,/ непрестанно величаем.
Мученически запечатлев житие твое,/ венец небесный от Христа приял еси, отче,/ и Древу Жизни предстал еси, Ефреме преподобномучениче,/ вечныя радости сподобляемый и причастием божественным обожаемый.

Равный преподобным явился еси, отче,/ в посте и молитве проводя житие твое,/ и равночестен страстотерпцем соделался еси,/ терпя агарян нахождение, Ефреме преподобномучениче./ Темже сугубыя почести улучил еси.

Память совершающе днесь твоего крепкаго страдания, вопием ти:/ всегда сохраняй от всякия нужды и скорби обитель твою,/ чтущую тя, Ефреме преподобномучениче,/ и нам подавай, яже ко спасению полезная.

Нужднейшую смерть претерпел еси, преподобномучениче,/ и бурею нестерпимых мук достигл еси тихаго пристанища вечныя славы и светлости./ Темже всегда молися о чтущих тя, отче Ефреме, блаженне.

Богородичен: Высоту несказаннаго Рождества Твоего, Дево, кто изглаголет?/ Ты бо плотию родила еси Безплотнаго, Бога же и Человека./ Сего ради Тя, Богородице, непрестанно величаем.

Светилен.
Подобен: Жены услышите:
Постническими бореньми житие твое просветил еси/ и мученическими подвиги, яко жертва благовоннейшая и приношение благоприятное,/ Господеви принеслся еси, Ефреме./ Темже всегда молися о верою почитающих священная страдания твоя.

Слава и ныне, праздника.

На хвалитех стихиры, глас 4.
Подобен: Яко добля в мученицех:
От юности, святе,/ Христови последовал еси/ и, мирския красоты отвергся,/ жительства светлостию/ и страдальческими подвиги/ в горе Амомстей просиял еси./ Темже и Христа во обоих трудех прославил еси/ и ликом Ангельским,/ Ефреме, сочетался еси.
Яко звери дивии/ уязвляху тя нашедшии агаряне,/ ты же, яко овча незлобивое,/ вся претерпел еси,/ непреложным умом взирая ко Христу./ И в руце Его дух твой, радуяся, предал еси,/ прият быв лики Ангельскими,/ яко твердый преподобномученик,/ Ефреме, радование наше.

В преподобных, яко преподобен,/ сияеши, блаженне,/ и в страстотерпцех, яко мученик божественный,/ во обоих бо трудех изрядствовал еси, святе,/ и Христа прославил еси./ Сего ради и Той, прием святыя твоя подвиги,/ чудес тебе благодать даде./ Егоже моли непрестанно,/ Ефреме святе, о чтущих тя.
Благоволением лучшим/ светло тя Прославльшаго/ по мнозех летех честныя твоя мощи/ в земли сокровенныя, преподобне,/ ныне явишася, яко цвети мысленнии,/ благоухание Небесное источающе/ и чудодействующе обильно исцеления/ верою прибегающим к тебе,/ Ефреме богомудре.

Слава, глас 5:
Добродетели одежду кровию страдания обагрил еси,/ подвизався законно, преподобномучениче Ефреме,/ победив бо бесовския невидимыя полки,/ множества видимых враг стремлений не убоялся еси,/ вышних ища и вожделея./ И, яко светильник пресветлый, во всех доблествовав,/ в чертог приносущныя жизни востекл еси./ Темже, причастник сый божественнаго света,/ тьмы страстей избави ны,/ благочестно празднующих память твою.

И ныне, праздника.
Славословие великое и отпуст.
На Литургии

Блаженны от канона праздника, песнь 6-я на 4 и святаго, песнь 6-я на 4. Прокимен, глас 7: Честна пред Господем смерть преподобных Его. Стих: Что воздам Господеви о всех, яже воздаде ми. Апостол к Римляном зачало 97. Аллилуиа, глас 6: Блажен муж, бояйся Господа, в заповедех Его восхощет зело. Стих: Сильно на земли будет семя его. Евангелие от Матфеа, зачала 21-23  (глава 7:12-21). Причастен: В память вечную будет праведник:

�	 Гора Амомон – (греч) гора Непорочных. Здесь в древности находилось множество монашеских обителей.

